google/wiki40b huggingface dataset:
Mikalojus iš Jerošino

Mikalojus iš Jerošino (vok. Nikolaus von Jeroschin) – XIV a. vokiečių metraštininkas, rašęs Vokiečių ordino užimtoje Prūsijoje.
Nikolaus buvo Vokiečių ordino didžiųjų magistrų kapelionas. 1328 m. jis į vidurio vokiečių aukštaičių kalbą išvertė Johano Kanaparijaus (Johannes Canaparius) „Šventojo Adalberto gyvenimą“ (Vita Sancti Adalberti). 1331–1335 m. didžiajam magistrui Liuteriui iš Braunšveigo (Luther von Braunschweig) jis išvertė Petro Duisburgiečio veikalo „Prūsijos žemės kronika“ (Chronicon terrae Prussiae) 27.737 eiles. Jo vertimas „Die Kronike von Pruzinlant“ buvo paskirtas Vokiečių ordino globėjai šventajai Mergelei Marijai. Šiuo vertimu pasinaudojo Vygandas Marburgietis.
Lietuvos TSR urbanistikos paminklai

Lietuvos TSR urbanistikos paminklai – tęstinis Lietuvos architektūros istorijos leidinys, ėjęs 1978–1988 m. Vilniuje.
Rengė ir leido Lietuvos statybos ir architektūros mokslo tyrimų institutas Urbanistikos sektorius. Išleista 11 knygų, kuriose aprašyti 45 (iš 61) vietinės reikšmės urbanistikos paminklų istorijos raida. Pagrindinis autorius Algimantas Miškinis, kiti autoriai – Algirdas Antanas Baliulis, Konstantinas Bružas, Petras Jakštas, Juozas Šliavas, Antanas Tyla. Atsakingasis redaktorius – Mečislovas Jučas. Tiražas 1000 egz. 1995 m. pradėjus Lietuvos urbanistikos paveldo tyrimų antrąjį etapą, leidinys atgaivintas pavadinimu „Lietuvos urbanistikos paveldas ir jo vertybės“.
Dolna Odros elektrinė

Istorija

Elektrinė pradėta eksploatuoti 1974 m.
1993 m. elektrinė modernizuota. Įtaisyti nauji valdymo pultai.
2010 m. sausio 24 d. elektrinėje sprogo akmens anglies dulkės. Nelaimės metu žuvo vienas jėgainės darbuotojas bei dar trys buvo sužeisti.
Goriškė

Aplinkinės gyvenvietės

Kurtuvėnai – 8,5 km
Bazilionai – 3 km 
 BUBIAI – 10 km
ŠIAULIAI – 23 km
Rimkiai – 3 km 
 Burkšai – 2 km
Brazinskiai – 0,5 km
Pikužiai – 2 km
Pakalniškiai – 1 km
Mutya Buena

Asmeninis gyvenimas

Jos šeima šiuo metu gyvena Kingsbury, Londone. Mutya tėvas yra Filipinų palikuonis, o jos motina turi airių, kinų ir ispanų kraujo. Ji lankė Kingsbury vidurinę mokyklą. Jos vardas Mutya reiškia 'mūza' ar 'perlas' išverčiant iš filipiniečių kalbos. Buena turi penkis brolius (Bayani, Charlie, Chris, Danny ir Roberto) ir dvi jaunesnes seseris, Ligaya ir Dalisay; kita sesuo, Maya, mirė 2002, ir daina „Maya“ „Sugababes“ albume „Three“ dedikuota jai. Įrašant ketvirtąjį albumą Mutya pranešė, jog jinai ir jos vaikinas Jay laukiasi vaiko. Jų dukra Tahlia Maya Buena gimė 2005 metų kovo 25 dieną. Taip ji buvo pavadinta Maya garbei.

Solo karjera

Nuo jos atsiskyrimo nuo grupės, Buena dirbo su daugeliu prodiuserių ir atlikėjų, iš jų galima išskirti Grammy apdovanotą džiazo atlikėją Amy Winehouse, dainininką George Michael ir šoklių muzikos grupę „Groove Armada“. Pirmasis singlas, su Buena išleistas Jungtinėje Karalystėje, buvo baladė atliekama duetu su George Michael, pavadinimu „This Is Not Real Love“. Išleista 2006 metų lapkritį, ir šis singlas pasiekė #15 vietą Jungtinėje Karalystėje. Po šito singlo išleidimo, Buena koncertavo su Michael Londone ir Mančesteryje.
Buena pradėjo dirbti prie savo debiutinio solinio albumo 2006 metų pradžioje. Pirmasis singlas iš albumo buvo „Real Girl“, išleista 2007 metų pradžioje. Jis turėjo didelį pasisekimą Jungtinėje Karalystėje, ir užėmė #2 vietą tope, ir buvo nominuotas „BRIT Award“ apdovanojimams kaip „Geriausias singlas“. Daina turi Lenny Kravitz hito „It Ain’t Over 'Til It’s Over“ ritmą ir buvo prodiusuota Full Phat. Po singlo Buena išleido savo debiutinį albumą „Real Girl“, jis pasiekė #10 vietą Jungtinėje Karalystėje, ir buvo gerai įvertintas kritikų ir fanų.
Antrasis singlas buvo daina „Song 4 Mutya (Out Of Control)“, tai jos duetas su „Groove Armada“. Daina pasiekė 8 vietą JK. Trečiasis singlas iš albumo buvo „Just a Little Bit“ kuris pasiekė tik 65. Buena daina su Amy Winehouse, buvo dainos „Be My Baby“ perdirbinys, dainuotas „The Ronettes“, pavadinimu „B Boy Baby“, kuris pasiekė tik 73 vietą tope UK top 75. Mutya debiutinis solo albumas „Real Girl“ buvo parduotas 100 000 kopijų tiražu. 2007 m. spalio 1 d. Buena buvo nominuota 2007 „Music of Black Origin“ (MOBO) apdovanojimuose.
2008 m. vasario 12 d. Mutya buvo išmesta iš savo įrašų kompanijos dėl žemo albumo „Real Girl“ pardavimų bei dėl dviejų singlų („Just a Little Bit“ ir „B Boy Baby“) žemų pardavimų.
Mutya šiuo metu dirba prie antrojo solo albumo, kuris turėtų pasirodyti 2009 metais.
Universumas (filosofija)

Universumas (lot. universum – pasaulis, visata) – visybė, visata, pasaulis. Terminas „universumas“ dažnai vartojamas visų pasaulių aibės reikšme. Bet ir ši reikšmė aiškinama dvejopai. Epikūrizme ir kitose jam artimose filosofinėse sistemose universumu laikomi logiškai netapatūs, bet ontologiškai vienodi pasauliai, kuriems priskiriamas tik vienas modalumas – tikroviškumas.
G. V. Leibnico ir jo pasekėjų aiškinimas remiasi gnoseologine galimybės modalumo samprata, pasaulių aibę aiškinančia kaip visų logiškai galimų pasaulių aibę.
Nuobariškių kalnas

Nuobariškių kalnas – kalva Lietuvoje, Dzūkų aukštumoje, Daugirdiškių ežeringajame masyve. Stūkso Elektrėnų savivaldybės žemėse, 7,5 km į pietus nuo Vievio, prie Nuobariškių (Nabaraučiznos) kaimo. Aukštis – 229 m.
Kalva susidarė per paskutinįjį ledynmetį iš riedulingo priesmėlio.
Stanislavas Danilovičius

Biografija

Lenkijos-Ukrainos bajorų Danilovičių giminės atstovas, herbo „Sas“ savininkas. Rusios vaivados Ivano Danilovičiaus (1570–1628) sūnus nuo antros santuokos su Sofija Žolkievska (apie 1590–1634).
Išsilavinimą gavo Europos universitetuose. 1631 metais Stanislavas Danilovičius seimo posėdyje iš pykčio seniūnui A. Kalinovskiui nukirto tris pirštus dešinėje rankoje. Už tai mršalkų teismas jam uždėjo baniciją (garbės netektis).
Pastoviai kovojo su Krymo totoriais, dalyvavo atremiant totorių atakas Ukrainos žemėse. 1632 metais Stanislavas Danilovičius su savo dvaro pulku dalyvavo Smolensko kare su Rusijos valstybe (1632–1634). Už nuopelnus ATR-Rusijos kare Stanislavui Danilovičiui banicija buvo panaikinta. Karo pabaigoje gyveno Korsune. 1636 metais pardavė Zvenigorodo miestelį Podolės vaivadai Martynui Kazanovskiui.
Buvo vedęs Marianą Semaško, gavęs kraitį Chopkovo kaimą ir dalį Koblino valdų, Voluinės vaivadijoje (2507 dūmų).
1636 metais Stanislavas Danilovičius Korsune apgyvendino savo gvardiją kazokų namuose, kas iššaukė įtampą mieste. Žygio prieš totorius stepėje metu S. Danilovičius pateko į nelaisvę murzai Kantemirui. Kantemiro sūnūs užmušė Danilovičių, atkeršydami už Kanteniro vieno iš sūnų žuvusio netoli Burštino. S. Daniovičiaus kūnas buvo pristatytas į Žovkvą ir ten palaidotas Šv. Lauryno bažnyčioje.
Vilma Budvytienė

Biografija

2001–2004 m. Seimo narės Romos Žakaitienės padėjėja. Nuo 2006 m. Šiaulių miesto savivaldybės administracijos juridinio skyriaus vyr. specialistė.
Nuo 2001 m. Lietuvos socialdemokratų partijos Radviliškio rajono skyriaus narė, 2006 m. skyriaus atsakingoji sekretorė.
Nuo 2003 m. kovo mėn. Radviliškio rajono savivaldybės tarybos narė.
Oginskiai

Kilmė

Kildino save iš Riurikaičių. Giminės pradininkas Smolensko dalinio kunigaikščio Vasiliaus Hlašinos vaikaitis Dmitrijus Hlušonokas (miręs 1510 m.), kuriam 1486 m. Aleksandras padovanojo Uogintų (Kaišiadorių rajonas) dvarą. Pagal šį vietovardį giminė ir gavo Oginskių vardą. XVII a. Oginskiai rėmė stačiatikių bažnyčią, vėliau tapo katalikais. Svarbiausios giminės valdos buvo Žemaitijoje ir Baltarusijoje.
Sean Kingston

Karjera

Kisean Anderson gimė Majamyje, Floridos valstijoje, bet jis užaugo Kingstone Jamaikoje, kai persikėlė ten būdamas šešerių metų. Todėl, jis ir naudojasi „Sean Kingston“ pravarde, kad pažymėtų Kingston’ą, Jamaikos sostinę.
Sean Kingston 2007 metų vasarą išleido singlą – "Beautiful girls" – kuris "Billboard Hot 100" tope pasiekė pirmąją vietą ir išsilaikė jame tris savaites. Taip pat jis debiutavo pirmoje vietoje Australijoje, išstumdamas Fergie, kurios singlas "Big Girls Don't Cry" buvo pirmoje vietoje, net devynias savaites. Taip pat šis singlas pasiekė 1 vietą Kanadoje, Argentinoje, Brazilijoje, Portugalijoje, Jungtinėje Karalystėje ir kt.
Vytautas Kaziulionis

Biografija

Mokėsi Varėnos gimnazijoje. 1947 m. su tėvais ištremtas į Tiumenės srities Baikalovo rajoną. Broliai Leonas ir Juozas Kaziulioniai buvo partizanai, 1949 m. abu žuvo. Su kitais kūrė pasipriešinimo sovietiniam okupaciniam režimui organizaciją „Priesaika ištrėmime“, 1948–1951 m. ir nuo 1954 m. leido nelegalų laikraštį „Toli nuo Tėvynės“. 1951 m. suimtas, Vakarų Sibiro karinio tribunolo nuteistas mirti, 1952 m. mirties bausmė pakeista 25 m. lagerio. Iki 1961 m. kalintas Norilsko, Magadano, Taišeto lageriuose. 1953 m. politinių kalinių sukilimo Norilsko lageriuose vienas organizatorių.
1961 m. grįžo į Lietuvą. 1961–1990 m. dirbo Kauno autobusų parke. 1988 m. įsitraukė į Sąjūdžio veiklą, nuo 1990 m. Lietuvos politinių kalinių ir tremtinių sąjungos Varėnos skyriaus pirmininkas. 1995–1997 m., 1997–2000 m., ir 2000–2003 m. Varėnos rajono savivaldybės tarybos narys.
Tyrinėja pasipriešinimo sovietiniam okupaciniam režimui istoriją, rūpinasi įamžinti žuvusių pasipriešinimo dalyvių atminimą. Kelių knygų vienas autorių.
Mazovijos Vysokio Senoji sinagoga

Istorija

Sinagoga buvo pastatyta 1722 metais. Medinė sinagoga buvo kvadrato formos. Dėl prastos pastato būklės sinagoga buvo nugriauta 1871 metais.
The Sims

„The Sims“ – gyvenimo simuliatoriaus žanro žaidimų serija, kuriama „Electronic Arts“ studijos. Ši žaidimų serija yra viena populiariausių žaidimų istorijoje – 2011 m. gegužės mėnesio duomenimis šio žaidimo visame pasaulyje buvo parduota apie 150 milijono kopijų.
The Sims žaidimuose žaidėjas turi susikurti veikėją, tenkinti jo poreikius, statyti namus ir pan. Pirmoji „The Sims“ dalis buvo išleista 2000 m. Po ketverių metų išleista antroji dalis „The Sims 2“, o 2009 m. pasirodė „The Sims 3“. Pirmąją žaidimo išleidimo savaitę buvo parduota apie 1,5 milijono kopijų – tuo metu tai tapo didžiausiu naujo žaidimu pardavimu pasaulyje.
2013 m. „Gamescom“ parodoje buvo pranešta, kad 2014 m. pradžioje bus išleista naujausia žaidimo dalis „The Sims 4“. Šioje dalyje žaidėjui sudaroma lengvesnė ir įvairesnė galimybė kuriant veikėją, taip pat daug didesnis dėmesys bus skirtas konkrečioms veikėjų emocijoms ir jų poveikiui žaidimo sekai.
Osuarijus

Osuarijus (lot. ossuarium, iš ossa 'kaulai') – statinys ar kitokia talpykla mirusiųjų kaulams laikytis.

Vienetinis

Osuarijus – senovinis miniatiūrinis karstas, skirtas mirusiojo kaulams palaidoti. Osuarijai daryti iš molio, alebastro, akmens; dažniausiai pastato, rečiau statulos formos. Osuarijai būdavo puošiami reljefais, tapyba; rasta osuarijų su užrašais. Laikyti nausuose. Osuarijus buvo vienas iš zoroastrizmo laidojimo papročių atributų. Osuarijų randama Irane, Izraelyje, Vidurio Azijoje (Chorezme rastas I tūkstantmečio pr. m. e. ostuarijus).

Masinis

Osuarijus, kitaip dar kaulinyčia - patalpa(-os), dažniausiai bažnytinės paskirties (pavyzdžiui, koplyčios) pastato rūsys arba požeminiai statiniai (pavyzdžiui, katakombos), skirta dideliam žmonių kaulų kiekiui palaidoti.
Liudas Kavaliauskas

Biografija

1980 m. baigė Kauno medicinos institutą, provizorius.
1999 m. UAB „Ariogalos vaistinė“ direktorius. 2003–2007 m. Raseinių rajono savivaldybės administracijos direktorius.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Raseinių rajono skyriaus narys, skyriaus pirmininko pavaduotojas. 2001 m. LSDP Etikos ir procedūrų komisijos narys.
1997–2000 m., 2000–2003 m. (LDDP sąraše), 2003 m., 2007-2010 m. ir nuo 2011 m. Raseinių rajono savivaldybės tarybos narys. 
Medžiotojų būrelio pirmininkas. Sutuoktinė Laimutė, vaikai Paulius, Rima, Aurimas.
Užtvara

Užtvara (lot. claustrum) – smegenų pusrutulių pamato mazgas. Tai pilkosios medžiagos plokštelė, esanti labiau į šoną nuo lęšinio branduolio (lot. nucleus lentiformis). Nuo jo užtvarą atskiria baltosios medžiagos juostelė – išorinė kapsulė (lot. capsula externa). Nuo salos skiria plonas baltosios medžiagos ruoželis – kraštinė kapsulė (lot. capsula extrema).
Karalinava

Istorija

1908 m. Karalinavos vienkiemis užrašytas juodraštinėje Balninkų priešvedybinių apklausų knygoje.
Hipokampas

Hipokampas – seniausia ir giliausiai nugrimzdusi į galvos smegenų vidų smegenų žievės – apsiausto (lot. pallium) dalis. Dalyvauja emocijų mechanizmo formavime ir atminties konsolidavime. Hipokampo kompleksą sudaro: tikrasis hipokampas, ramstis, dantytasis vingis ir hipokampo spurga.

Anatomija

Tikrasis hipokampas (Amonos ragas), hyppocampus proprius (cornu ammonis) – apsiausto pilkosios medžiagos darinys šoninio skilvelio apatinio rago užpakalinėje sienoje, sudarantis apie 5 cm ilgio lanko formos pakylą. Jos gale yra nedidelis sustorėjimas, vadinamas hipokampo koja, kurios paviršiuje yra nežymūs grioveliai. Į apačią, vidine kryptimi hipokampas pereina į ramstį, subiculum. Tai jungtis, apjuosianti amono ragą su hipokampo pusės vingiu, čia seniausioji žievė pereina į senąją žievę. Dantytasis vingis, gyrus dentatus, yra platoka dantyta apsiausto žievės plokštelė, kuri apačioje suaugusi su hipokampu. Hipokampo spurga, fimbria huppocampi, yra baltosios medžiagos darinys, skliauto kojyčių suplokštėjęs artimasis galas, kuris šoniniu kraštu suaugęs su hipokampu ir dantytuoju vingiu.
Slidžių sportas

Slidinėjimas – ekstremalaus žiemos sporto šaka, laisvalaikio pramoga ar kelionės būdas, kai judama sniegu prie kojų pritvirtinus slides.

Istorija

1933 m. buvo surengtos pirmosios neoficialios kontrolinės slidinėjimo pašliūžomis arba sniegčiūžomis, kaip pradžioje vadindavo, rungtynės tarp Lietuvos kariuomenės kariūnų, kuriuos prieš tai specialiuose slidinėjimo kursuose apmokė iš Švedijos tam tikslui atvykęs Švedijos kariuomenės slidinėjimo instruktorius leitenantas Nilsas Vemmingas (Nils Wemming). 1935 m. vasario 17 d., 10 val. Lietuvos vandens ir žiemos sporto sąjunga Vičiūnų kaime, šalia Kauno, suplanavo pirmąsias oficialios slidinėjimo varžybos Lietuvoje (10 km distancijai), bet netikėtas atšilimas šį pirmąjį startą privertė atidėti kitiems metams. 1937 m. Zarasuose įvyko pirmosios Lietuvos slidinėjimo pirmenybės. Nuo 1985 m. rengtos Lietuvos TSR kalnų slidinėjimo pirmenybės.
Duokiškio motorinis malūnas

Istorija

Malūnas pastatytas 1933 m. Jį pastatė Vincas Broga su svainiu. Malūne malė grūdus, pikliavo miltus ne tik Duokiškio žmonės, bet ir gretimų apylinkių gyventojai. Kolūkio laikais malūnas buvo elektrifikuotas, girnas suko tobulesnis elektrinis motoras. Dar Lietuvos atgimimo pradžioje žmonėms buvo malami grūdai. Mirus senajam malūnininkui, jo veikla sustojo. Naujųjų savininkų tik minimaliai prižiūrimas.
2017 m. sausio 31 d. motoriniam malūnui su technologine įranga pradėta Valstybės saugomo objekto statuso panaikinimo procedūra.
Malūno statinys medinis, su lauko akmenų mūro pamatais, stačiakampio plano, dviaukštis, su pastoge. Prie jo stūkso vėliau pristatytas gyvenamas dviejų aukštų priestatas, kiti mažesni priestatai. Ant dvišlaičio stogo įrengti lėkiai, iškelta vėtrungė su įrašu „1933“. Fasadai apkalti medinėmis vertikaliomis lentomis su antlenčiais.

Įranga

Malūno patalpoje įrengti mediniai laiptai, pastatytos svarstyklės, yra sumūryta krosnis. Iš originalios technologinės įrangos išlikę: girnų komplektas, girnų kubilai, transmisija, krumpliaračiai, skriemuliai, kaušinis elevatorius, piklius, kruopinė, rankovių liekanos, filtrai, šulratis, piltuvai.
Berendėjai

Berendėjai (sen. rus. береньдѣи) – tiurkų klajoklių genčių grupė, XI-XIII a. klajojusi stepėse į šiaurę nuo Juodosios jūros. 1097 m. sudarė sąjungą su pečenegais ir kt. tiurkų gentimis, tapo Rusios vasalais (sudarė juoduosius klobukus). XIII a. pr. į stepes įsiveržus mongolams dalis berendėjų pasitraukė į Bulgariją ir Vengriją, likusieji asimiliavosi su kitomis Aukso Ordos tautomis. Po XIII a. metraščiuose nebeminimi.
Berendėjai laikomi Ukrainos kazokų protėviais.
Eugenijus Cikanavičius

Biografija

1990 m. baigė Daugų tarybinį ūkį technikumą, mechanikas. Vienas geriausių Lietuvos artojų, artojų varžybų prizininkas.
Valstiečių ir Naujosios demokratijos partijų sąjungos, nuo 2006 m. Lietuvos socialdemokratų partijos Kaišiadorių rajono skyriaus narys.
2003–2007 m., 2007–2011 m. ir nuo 2011 m. Kaišiadorių rajono savivaldybės tarybos narys. 
Vilūnų kaimo bendruomenės pirmininkas, Vilūnų pagrindinės mokyklos tarybos pirmininkas.
Sutuoktinė Gitana, vaikai Eugenija, Birutė, Mindaugas, Danielė, Augustas, Vytenis.
Lenkijos karalystės ir Lietuvos socialdemokratija

Lenkijos karalystės ir Lietuvos socialdemokratija (LKLSD. Socjaldemokracja Krolestwa Polskiego I Litwy) – Lenkijos ir Lietuvos teritorijose veikusi kairioji politinė partija.

Istorija

Įkurta 1900 m., susijungus Lenkijos karalystės socialdemokratijai ir Lietuvos darbininkų sąjungai bei Lietuvos socialdemokratų partijos Vilniaus ir Kauno organizacijų kairiesiems, vadovaujamiems V. Balcevičiaus.
Autonominės Lenkijos ir Lietuvos organizacijos turėjo savo Centro komitetus. Leido periodinius leidinius „Przegląd robotniczy“ (1900–1901 m. ir 1904–1905 m.), „Przegląd socjaldemokratyczny“ (1902–1904 m. ir 1908–1910 m.), „Czerwony sztandar" (1902–1913 m. ir 1917–1918 m.), žurnalą „Trybuna“ (1917–1918 m.).
1905–1907 m. turėjo apie 30 000 narių. Nuo 1906 m. bendradarbiavo su Rusijos socialdemokratų darbininkų partija. 1912 m. skilo į zažondovcus, kurių dalis perėjo į Lenkijos socialistų partiją ir artimiau su bolševikais bendradarbiavusius rozlamovcus.
1918 m. LKLSD vadovavo tarybų steigimui Lenkijoje. 1918 m. gruodžio mėn. susijungė su Lenkijos kairiąja socialistų partija į Lenkijos komunistų partiją. Kai kurie jos nariai (Feliksas Dzeržinskis, Jozefas Unšlichtas) įstojo į RSDDP. Vokietijoje dirbęs Leo Jogišes Tiška 1919 m. žuvo Moabito kalėjime Berlyne. Rusijoje likusius LKLSD vadovus A. Varskį ir L. Varynskį sušaudė Stalinas.
Alejandro Patronelli

Alejandro Patronelli (g. 1978 m. gegužės 22 d.) yra Argentinos sportininkas, lenktyniaujantis keturračiais motociklais. Nuo 2010 m. jis dalyvauja Dakaro ralyje. Pirmais metais jis liko antras, o 2011 ir 2012 m. tapo nugalėtoju.
Jo jaunesnis brolis Marcos Patronelli taip pat dalyvauja lenktynėse keturračiais.
Francesco Solimena

Frančeskas Solimena (it. Francesco Solimena, 1657 m. spalio 4 d. – 1747 m. balandžio 3 d.) – italų baroko tapytojas. Savo kūryboje derino baroko stilistiką su klasikinės dailės bruožais, visų pirma paimtais iš Rafaelio. Lietuvos dailės muziejaus rinkiniuose yra jo paveikslas „Rožinio Švč. Mergelė Marija“ (nuolatinėje ekspozicijoje Radvilų rūmuose).

Biografija

Frančeskas Solimena gimė 1657 m. spalio 4 d. Kanalė di Serino kaime netoli Avelino, menininkų šeimoje. Pirmuosius dailės mokslus išėjo pas tėvą Angelo Solimena. Apie 1670 m. jis tėvui padėjo atlikti tapybą Nočera Inferiorės katedroje ir Salerno mieste. 1674 m. jis persikraustė į Neapolį, kur tapo vienu žymiausių miesto dailininkų. Buvo paveiktas neapolitiečių dailininkų Luca Giordano ir Mattia Pretti. Daug elementų ėmė iš praeities klasikinio baroko ir renesanso dailininkų: Pietro da Cortona, Rafaelio, Giovanni Lanfranco.
Solimena įsteigė savas dailės dirbtuves Neapolyje, buvo patronuotas įtakingų neapolitiečių aristokratų ir katalikų bažnyčios klierikų. Solimena visą gyvenimą praleido Neapolyje, dažnai lankė gimtąsias Nočerės apylinkes netoli Neapolio. Nepaisant pastovios darbo vietos Solimena tapo vienu populiariausių to meto Europos dailininkų. Jam paveikslus užsakinėjo princas Eugenijus Savojietis ir Prancūzijos karalius Liudvikas XIV-asis. Solimenos rangas buvo pakletas į baronus. Pats gyveno nuosavuose rūmuose (šiuo metu Solimenos rūmai Neapolyje). Jo dirbtuvės aprūpino vietos ir apylinkių bažnyčias religiniais paveikslais. Po Luca Giordano mirties (1705) Solimena tapo svarbiausiu Neapolio dailininku. Garsėjo kaip žymus kitų dailininkų mokytojas. Frančeskas Solimena mirė 1747 m. balandžio 3 d. Baros miestelyje prie Neapolio (šiuo metu Neapolio dalis)
Jankų pagrindinė mokykla

Istorija

1917 m. įkurta Jankų pradinė mokykla.
Algirdas Toliatas

Algirdas Toliatas (g. 1978 m.) – Lietuvos kunigas, vyriausias policijos kapelionas.

Biografija

Baigė Vilniaus Šv. Juozapo kunigų seminariją, studijavo Prancūzijoje. 2007 m. buvo įšventintas kunigu. Po studijų Italijoje 2012 m. apsigynė dvasinės teologijos licenciato laipsnį ir buvo paskirtas kunigu Vilniaus Šv. arkangelo Rapolo bažnyčioje. Nuo 2013 m. eina vyriausio Lietuvos policijos kapeliono pareigas.
Balkanai

Balkanai arba Balkanų pusiasalis – pusiasalis Europos pietuose, rytinėje dalyje. Plotas apie 666,7 tūkst. km², gyventojų apie 60 mln. Pusiasalio teritorijoje yra Albanija, Bosnija ir Hercegovina, Bulgarija, Turkija (Trakija), Kroatija, Kosovas, Makedonija, Valakija, Serbija, Juodkalnija bei Slovėnija. Pusiasalį vakaruose skalauja Adrijos jūra, pietvakariuose Jonijos jūra, o rytuose – Juodoji jūra. Su pagrindine Europos žemyno dalimi ribojasi plačia juosta, šiaurine riba laikomos Dunojaus ir Savos upės. Graikija dažniausiai Balkanams nepriskiriama, kadangi ji priklauso Viduržemio jūros valstybėms.
Žodis Balkanai yra turkiškos kilmės ir reiškia 'kalnas'. Paviršius labai įvairus, išraižytas giliais slėniais, įvairiomis kryptimis besidriekiančiais kalnais ir nedidelėmis, bet gausiomis lygumomis, iš kurių plačiausios yra rytų Trakijoje, rytų Rumelijoje ir Dunojaus žemupyje. Kalnai skiriami į 3 grupes: dinarų sistema, Makedonijos-Trakijos sistema ir Balkanų kalnai. Šiaurėje Balkanai ribojasi su Julijaus Alpėmis ir Karpatais. Per Balkanus teka Dunojus, Sava, Vardaras, Marica. Didžioji Morava. Yra dideli Skadaro (Škoderio), Ochrido, Prespos ežerai.

Klimatas

Balkanuose klimatas yra žemyninis, su šiltomis vasaromis ir šaltomis ir su sniegu žiemomis. Pietinėje pusiasalio dalyje bei Adrijos jūros ir Egėjo jūros priekrantėse vyrauja Viduržemio jūros klimatas. Juodosios jūros priekrantėje vyrauja jūrinis klimatas ir drėgnas subtropinis klimatas. Daugiausia kritulių iškrenta vakariniuose Dinarų kalnų šlaituose, aplink Kotoro įlanką - iki 5000 mm per metus.

Tautos

Balkanų pusiasalis pasižymi didele etnine įvairove, dėl ko juose nuolat vyksta svarbūs socialiniai ir politiniai procesai, susiję su tautų sambūviu. Vyrauja pietų slavai (bulgarai, serbai, bosniai, kroatai, slovėnai, makedonai, juodkalniečiai) ir romaniškos rumunų ir moldovų tautos. Šnekama bulgarų, makedonų ir slovėnų kalbomis. Serbų, kroatų, bosnių ir juodkalniečių kalbos – labai panašios, ir anksčiau buvo įvardijamos kaip viena serbų-kroatų kalba. Rumunų ir moldovų kalbos, faktiškai yra ta pati, dėl politinių priežasčių skilusi, rumunų kalba, nors moldovai anksčiau ir naudojo kirilicos, ne rumunų naudojamą, lotynišką raštą. Dėl tautų įvairovės yra net susiformavęs terminas – balkanizacija, reiškiantis tautų susiskirstymą į mažesnes, jų fragmentaciją.

Balkanai per I pasaulinį karą ir tarpukariu

Prieš Pirmąjį pasaulinį karą čia vyko intensyvios išsivadavimo nuo Osmanų imperijos kovos – Balkanų karai.

Balkanai komunistiniame bloke

Po Antrojo pasaulinio karo Balkanai pateko TSRS įtakos zonon.

Balkanai po Šaltojo karo

Žlugus Tarybų Sąjungai daug kraujo buvo pralieta dėl Jugoslavijos federacijos žlugimo. Pačioje XX amžiaus pabaigoje iškilo ir Kosovo problema.
Stasys Kašauskas

Biografija

Rašytojo Raimondo Kašausko brolis. 1962–1964 m. studijavo Vilniaus universitete (VU). 1964–1967 m. tarnavo SSRS kariuomenėje. 1968–1971 m. dirbo dienraščių „Komjaunimo tiesa“, „Tiesa“, 1971–1975 m. savaitraščių „Gimtasis kraštas“, 1975–1980 m. „Literatūra ir menas“ redakcijose. 1981 m. VU baigė žurnalistiką. 1980–1989 m. žurnalo „Moksleivis“ vyr. redaktoriaus pavaduotojas.
1989–1990 m. SSRS liaudies deputatas, 1990–1992 m. LR Aukščiausios Tarybos deputatas. 1992–1993 m. savaitraščio „Atgimimas“ redaktorius. 1992–2000 m. žurnalo „Lithuania in the World“ leidėjas ir vyriausiasis redaktorius. 2001–2004 m. leidyklos „Artlora“ direktorius.
Nuo 1998 m. Dominikos Respublikos garbės generalinis konsulas Lietuvoje. Paskelbė daugybę publikacijų periodinėje spaudoje. Turi keletą valstybės apdovanojimų.

Kūryba

Debiutavo kaip socializmo statybos romantikas ir patoso reiškėjas. Parengė emocingai komentuojamų dokumentų, susijusių su II-ojo pasaulinio karo kolizijomis Lietuvoje.